НАРЕДБА № 11 за реда за учредяване и упражняване правата на Община Перник в публични предприятия и търговки дружества с общинско участие в капитала
 (Приета с решение № 611 от  26.08.2021г.; изм. с решение № 666 от 28.10.2021г. ; изм. и доп. с решение № 460 от 16.01.2025г.  на Общински съвет Перник)
ГЛАВА ПЪРВА
ОБЩИ ПОЛОЖЕНИЯ

Чл. 1. С настоящата наредба се урежда:

1. редът за образуване, преобразуване и прекратяване на публични предприятия с общинско участие в капитала, както и упражняването правата на собственост на Община Перник върху дялове или акции в търговски дружества;

2. политиката за участие на Община Перник в публичните предприятия с общинско участие в капитала;

3. правомощията на органите за управление и контрол на публичните предприятия с общинско участие в капитала;

4. задължения на представителите на Община Перник в публични предприятия и търговски дружества, в които Община Перник е съдружник, респ. акционер;

5. особени правила за сключване на някои сделки;

6. правилата за избор на членове на органите за управление и контрол на публичните предприятия;

7. редът за възлагане на управление и контрол на публичните предприятия;

8. публичното оповестяване и одит на публичните предприятия с общинско участие в капитала;

9. създаването и поддържането на публичен регистър за търговските дружества с общинско участие в капитала,

Чл. 2. Общински съвет Перник упражнява правата на Община Перник в търговски дружества с общинско участие в капитала, по реда и чрез органите, посочени в тази наредба.

Чл. 3. (1) Стопанската дейност на публичните предприятия се извършва при равни условия с другите икономически субекти и не се допускат злоупотреба с монополно или господстващо положение, както и нелоялна конкуренция.
(2) Публичните предприятия с общинско участие в капитала се разделят на категориите "микро", "малки", "средни" и "големи" въз основа на критериите в глава втора, раздел I и раздел II от Закона за счетоводството.
(3) На публичните предприятия може да се възлагат задължения за извършване на обществена услуга или за изпълнение на цели на публичната политика от Общински съвет Перник.

(4) Задълженията по ал. 3  се конкретизират чрез посочване на съдържанието им, задълженото публично предприятие, срока и условията, при които те следва да бъдат изпълнени, както и други условия, ако има такива. Информацията се публикува на интернет страницата на публичното предприятие, на Община Перник и на Общински съвет Перник.

(5) Разходите на публичните предприятия, в изпълнение на задължения по ал. 3, се финансират от общинския бюджет или по ред, определен със закон, и се оповестяват в годишния финансов отчет.

(6) Публичните предприятия, на които са възложени задължения за извършване на обществени услуги и/или изпълнение на цели на публичната политика, прилагат правилата за публично оповестяване по глава девета като предприятията, категоризирани като "големи".

Чл. 4 (1)  Община Перник упражнява правата си в публичните предприятия, като се ръководи от следните принципи:

1. еднакво третиране на съдружниците и акционерите;

2. прозрачност и отчетност;

3. самостоятелност на публичните предприятия в оперативното управление;

4. достъп на публичните предприятия до дългово и капиталово финансиране на икономическите им дейности при пазарни условия;

5. избор на органите за управление и контрол в публичните предприятия след провеждане на публично оповестен конкурс.

(2) При упражняване на правата си в публичните предприятия Община Перник осъществява текущ контрол върху  тяхната дейност.

ГЛАВА ВТОРА
ОБРАЗУВАНЕ, ПРЕОБРАЗУВАНЕ И ПРЕКРАТЯВАНЕ НА ПУБЛИЧНИ ПРЕДПРИЯТИЯ - ЕДНОЛИЧНИ ТЪРГОВСКИ ДРУЖЕСТВА
Чл. 5 (1)  Публично предприятие - еднолично търговско дружество с общинско участие в капитала се учредява като акционерно дружество или като дружество с ограничена отговорност. 
(2) Публично предприятие - еднолично търговско дружество с общинско участие в капитала може да се учреди като дружество с ограничена отговорност, когато е "микро", "малко" и "средно" предприятие съгласно критериите в глава втора, раздел I и раздел II от Закона за счетоводството. 
(3) Промяна в правната форма на публично предприятие- еднолично  търговско дружество с общинско участие в капитала, учредено като дружество с ограничена отговорност, се извършва чрез преобразуването му в еднолично акционерно търговско дружество,  в случай че за период от три последователни финансови години дадено публично предприятие отговаря на критериите за "голямо" предприятие. Промяната се извършва в срок до една година.
Чл. 6. (1) Общински съвет Перник с решение може да образува, преобразува и прекратява публични предприятия - еднолични търговски дружества с общинско участие в капитала по реда и условията, предвидени в закон.

(2) Преобразуването на търговско дружество с общинско участие в капитала се извършва с решение на Общински съвет Перник по реда на  Търговския закон.

(3) Прекратяването на еднолични търговски дружества с общинско участие в капитала се извършва по реда на Търговския закон след решение на Общински съвет Перник.

(4) Общински съвет Перник приема решения за учредяване и участие в други търговски дружества.

Чл. 7. (1) Имоти и вещи - частна общинска собственост могат да се внасят  като непарична вноска в капитала на еднолични търговски дружества - публични предприятия и  в търговски дружества, в които Община Перник е съдружник или акционер, с решение на Общински съвет Перник, взето с мнозинство от две трети от общия брой на общинските съветници по реда предвиден в Търговския закон.

(2) Предоставеното имущество престава да бъде общинска собственост и става собственост на съответното дружество.

Чл. 8. Имоти и вещи, придобити от общината при ликвидация на публични предприятия и търговски дружества с общинско участие в капитала, в които Община Перник е съдружник или акционер, придобиват статут на частна общинска собственост и се управляват от Кмета на Община Перник, освен ако с решение на Общински съвет Перник не е указано друго.

Чл. 9. (1) По решение на Общински съвет Перник, капиталът на публичните предприятия - еднолични търговски дружества с общинско участие в капитала и техните дъщерни дружества може да се намали със стойността на имоти или вещи, които са внесени като непарична вноска в капитала им.

(2) Имотите и вещите, със стойността на които е намален капиталът на публичните предприятия - еднолични търговски дружества с общинско участие в капитала, са общинска собственост от влизането в сила на решението по ал. 1 и се управляват от Кмета на Община Перник, освен ако с решение на Общински съвет Перник не е указано друго. Характерът на собствеността (публична/частна) се определя по реда на чл. 6 от Закона за общинската собственост.

ГЛАВА ТРЕТА
ОБЩИНСКА ПОЛИТИКА

Раздел I
Разработване на Политиката за участието на общината в публичните предприятия

Чл. 10. (1) Политиката за участието на Община Перник в публичните предприятия с общинско участие в капитала се разработва от Общинска администрация под ръководството на Кмета на общината, приема се от Общински съвет Перник и се оповестява на интернет страницата на Община Перник.

(2) Съдържанието на Политиката за участието на община Перник в публичните предприятия се определя в съответствие с принципите, посочени  чл. 4.

(3) Общината упражнява правата си на собственост в общинските публични предприятия съгласно принципите, посочени чл. 4 от настоящата наредба  и при спазване на принципите, посочени в  чл. 12 от Правилника за прилагане на Закона за публичните предприятия.

 Чл. 11. Общински съвет Перник актуализира Политиката за участието на общината в публичните предприятия периодично:

1. поне веднъж на всеки четири години;

2. когато установи изменение на икономическите условия или други обстоятелства, налагащи промяна в подхода на Община Перник като собственик в публичните предприятия.

Чл. 12. При актуализирането на Политиката за участието на общината в публичните предприятия, Общински съвет Перник може да провежда обществени консултации.

Раздел II
Съдържание на Политиката за участието на Община Перник в публичните предприятия

Чл. 13. (1) С Политиката за участието на Община Перник в публичните предприятия се определят:

1. обосновката на собствеността на Община Перник в публичните предприятия;

2. целите, които Община Перник си поставя като собственик в публичните предприятия;

3. ролята на Община Перник в ръководството на публичните предприятия;

4. редът за изпълнението и контролът на Политиката;

5. ролята и отговорностите на всички общински органи, които упражняват права на Община Перник или правомощия, относими към предмета на дейност на публичните предприятия;

(2) В зависимост от избраните специфични критерии публичните предприятия могат да бъдат квалифицирани, респ. групирани в отделни категории.

Чл. 14. (1) В обосновката на собствеността на Община Перник в публичните предприятия се включва:

1. информацията за публичните предприятия, в които Община Перник участва;

2. причините, поради които Община Перник участва в публичните предприятия;

3. информация за очакваното развитие на публичните предприятия;

(2) В зависимост от избрани специфични критерии, публичните предприятия могат да бъдат групирани в отделни категории.

Чл. 15. Целите, които Община Перник си поставя с участието си в публичните предприятия, могат да бъдат дългосрочни и средносрочни за всяко конкретно предприятие.

Чл. 16. (1) Дългосрочните цели могат да бъдат както финансови, така и нефинансови, и да се отнасят за целия общински сектор или за определена част от него в зависимост от групирането на публични предприятия в категория или отрасъл.

(2) В Политиката за участието на Община Перник в публичните предприятия се определят общите цели с дългосрочен характер в съответствие с обосновката за общинската собственост, както и очакваните резултати.

Чл. 17. (1) Средно срочните цели могат да бъдат финансови и нефинансови.

(2) Средносрочните цели са за един бизнес цикъл от 3 до 5 години - за всяко конкретно предприятие. Те се одобряват от Общински съвет Перник в съответствие с одобрената Политика за участие на Община Перник в публичните предприятия.

Чл. 18. (1) Общински съвет Перник приема годишен обобщен доклад за резултатите от дейността на публичните предприятия с общинско участие в капитала и го публикува на своята интернет страница в срок до 31 октомври на следващата година.

(2) Докладът включва информация най-малко за:

1. общинския портфейл в публичните предприятия;

2. изпълнението на Политиката за участието на Община Перник в публичните предприятия през отчетния период;

3. финансовото и оперативно състояние на публичните предприятия в края на отчетния период;

4. представянето на публичните предприятия и изпълнението на заложените стратегически цели и планирани резултати;

5. оценка за степента на съответствие на дейността на публичните предприятия с приложимите стандарти за корпоративно управление и оповестяване;

6. състава на органите на управление и контрол, техните възнаграждения и извършените промени в тях.

(3) За всяко публично предприятие с общинско участие в капитала, категоризирано като "голямо", докладът трябва да съдържа информация за изпълнението на целите на Община Перник  като собственик на капитала, заложени в Политиката за участието на Община Перник в публичните предприятия.

(4) Информацията по предходната алинея следва да съдържа данни относно:

1. приходи;

2. възвръщаемост;

3. плащания от/към бюджета;

4. публични цели;

5. наети работници/служители;

6. пазарен дял;

7. членове на органите за управление и контрол;

8. опазване на околната среда и други.

(5) Проектът на обобщен доклад се изготвя от общинска администрация под ръководството на кмета на общината със съдействието на публичните предприятия с общинско участие в капитала, които предоставят необходимата информация.

Чл. 19. Органите на управление на едноличните търговски дружества с общинско участие в капитала изготвят бизнес план, който съдържа най-малко следната информация:

1. състояние на дружеството - анализ на активите и пасивите, приходите и разходите, паричните потоци, човешките ресурси и други;

2. средносрочните цели;

3. организационни и финансови мероприятия за постигане на целите и намеренията -необходими ресурси, инвестиционни разходи, в т. ч. със собствени средства;

4. очаквани резултати - приходи от оперативна дейност, печалба или намаляване на загуба задължения, в т. ч. към финансови предприятия и други дългове.

ГЛАВА ЧЕТВЪРТА
ПРАВА НА ОРГАНИТЕ НА ПУБЛИЧНИТЕ ПРЕДПРИЯТИЯ – ЕДНОЛИЧНИ ТЪРГОВСКИ ДРУЖЕСТВА

Раздел I
Органи на публичните предприятия и търговските дружества с общинско участие в капитала

Чл. 20. (1) Органи на публично предприятие - еднолично акционерно дружество са:

1. Едноличният собственик на капитала;

2. Съветът на директорите при едностепенна система на управление, респ. Управителния и Надзорния съвет при двустепенна система.

(2) Органи на публично предприятие - еднолично дружество с ограничена отговорност са:

1. Едноличният собственик на капитала;

2. Управител или Управители;
(3) Органите на публични предприятия и търговски дружества, в които Община Перник е съдружник, респ. акционер, се образуват по реда и правилата на Търговския закон.

(4) Органите на управление на едноличните търговски дружества с общинско участие в капитала изготвят бизнес план, който съдържа най-малко следната информация:
1.  състояние на дружеството - анализ на активите и пасивите, приходите и разходите, паричните потоци, човешките ресурси и други;
2.  средносрочните цели;
3  организационни и финансови мероприятия за постигане на целите и намеренията -необходими ресурси, инвестиционни разходи, в т. ч. със собствени средства;
4  очаквани резултати - приходи от оперативна дейност, печалба или намаляване на загуба задължения, в т. ч. към финансови предприятия и други дългове.
(5) Проектът на бизнес плана  по ал.4 се публикува на официалната интернет страница на дружеството и се представя  ежегодно до 31-ви януари на Общинския съвет,  на заместник- кметовете на Община, Перник, в чието направление попада дейността на дружеството,  както  и на отдел   „Бюджет и финанси” на Община, Перник.  Бизнес-планът  се приема от Общински  съвет Перник,  най-късно с приемането на годишния финансов отчет на дружеството.

(6)  Органите на управление на едноличните търговски дружества с общинско участие в капитала при необходимост могат да предложат на Общинския съвет да приеме изменение и допълнение на приетия бизнес план. 
(7)  Годишният отчет за изпълнението на бизнес плана е елемент от годишния доклад за дейността, който се приема от Общинския съвет с приемането на годишния финансов отчет на дружеството.
(8)  Органите на управление на едноличните търговски дружества с общинско участие в капитала в срок до края на месеца, следващ първо, второ и трето тримесечие от всяка година, представят на Общинския съвет, на Заместник-кметовете, в чието направление попада дейността на дружеството,  и на отдел „Бюджет и финанси” на Община Перник писмен отчет за дейността си, който съдържа най-малко следната информация:
1.  анализ на финансовото и икономическото състояние на дружеството;
2.  анализ и оценка на степента на изпълнение на бизнес плана по показателите;
3.  изпълнение на мероприятията, включени в бизнес плана, съответно етапа на изпълнение;
4.  съществуващи проблеми и мерки за тяхното отстраняване;
5.  информация за изразходваните средства за реклама, спонсорство и дарения.
(9)  Органите на управление и контрол на публичните предприятия в срок до 31 януари на следващата година представят на Общинския съвет, на Заместник- кметовете на Община Перник, в чието направление попада дейността на дружеството,  както  и на отдел   „Бюджет и финанси” на Община Перник,  писмен отчет за работата си - за финансовото и икономическото състояние на дружеството, за съществуващите проблеми и мерки за тяхното решаване. 
(10) Кметът на  Община Перник  със заповед определя съответния Заместник-кмет и ръководената от него специализирана общинска администрация, които да наблюдават търговските дружества с общинско участие в капитала, в зависимост от предмета им на дейност.
Раздел II
Компетентност на органите на публично предприятие- еднолично акционерно дружество

Чл. 21. Общински съвет Перник като упражняващ правата на едноличния собственик в публично предприятие - еднолично акционерно дружество  взема решение за:

1. изменение и допълване устава на дружеството;

2. увеличаване и намаляване на капитала на дружеството;

3. преобразуване и прекратяване на дружеството;

4. избиране и освобождаване на членовете на съвета на директорите, съответно на надзорния съвет;

5. определяне възнаграждението на членовете на надзорния съвет, съответно членовете на съвета на директорите, на които няма да бъде възложено управлението, включително правото им да получат част от печалбата на дружеството, както и да придобият акции и облигации на дружеството;

6. назначаване и освобождаване на регистрирани одитори, когато извършването на одит е задължително в предвидените от закон случаи или е взето решение за извършване на независим финансов одит;

7. одобряване годишния финансов отчет след заверка от независимия регистриран одитор, когато е бил извършен независим финансов одит;

8. одобряване на предложението на управителния съвет, респ. съвета на директорите, за разпределяне на печалбата;

9. разпределяне на печалбата, за попълване на фонд "Резервен" и за изплащане на дивидент;

10. издаване на облигации;

11. определяне и при необходимост удължаване срока на ликвидацията; назначаване на ликвидаторите при прекратяване на дружеството освен в случай на несъстоятелност, както и определяне на тяхното възнаграждение;

12. освобождаване от отговорност членовете на надзорния съвет, на управителния съвет и на съвета на директорите;

13. определяне на размера на гаранцията за управление, предоставена от членовете на надзорния, управителния съвет, както и от членовете на съвета на директорите;

14. откриване, прехвърляне или закриване на клонове на дружеството и за участие в други дружества, като одобрява проекта за устав или договор;

15. разрешение за сключване на съдебна или извънсъдебна спогодба, с която за пръв път се признават задължения или се опрощава дълг;

16. разрешение за сключване на договори за наем на недвижими имоти и други дълготрайни активи с балансова стойност, която надхвърля 5 на сто от общата балансова стойност на дълготрайните активи на дружеството към 31 декември на предходната година, както и за сключване на договори за наем за над 3 години независимо от балансовата стойност на имота или дълготрайния актив;

17. придобиване или разпореждане с дялове или акции - собственост на дружеството в други дружества;

18. разрешение за сключване на разпоредителни сделки с дълготрайни активи на дружеството;

19. разрешение за сключване на договори за получаване на заеми или кредити, вкл. и на трети лица, за съвместна дейност; за поемане на менителнични задължения за предоставяне на заеми, гаранции, поръчителство и целево финансиране, за обезпечаване на вземания - учредяване на ипотека и залог на дълготрайни активи на дружеството; за даване на обезпечения в полза на трети лица;

20. разрешение за сключване на договори за кредит;

21. съгласие за закупуване на дълготрайни активи над 10 000 лв., включително на лизинг;

22. решаване и на други въпроси, предоставени в негова компетентност от закона или от устава на дружеството.

23.По всички други въпроси, за които в Търговския закон е предвидено, че са в  компетентността на общото събрание на акционерите. 

Чл. 22. (1) Съветът на директорите на публично предприятие - еднолично акционерно дружество с едностепенна система на управление:

1. представлява дружеството колективно или чрез един или няколко от неговите членове, когато това е предвидено  в устава на дружеството .

2. възлага управлението на дружеството на един или няколко изпълнителни членове, избрани измежду неговите членове, и определя възнаграждението им.

3. решава всички въпроси, които не са от изключителната компетентност на едноличния собственик на капитала.

(2) Надзорният съвет на публично предприятие - еднолично акционерно дружество:

1. избира членовете на управителния съвет, определя тяхното възнаграждение и може да ги заменя по всяко време;

2. представлява дружеството само в отношенията с управителния съвет;

(3) Управителният съвет на публично предприятие - еднолично акционерно дружество:

1. управлява и представлява дружеството под контрола на надзорния съвет;

2. решава всички въпроси, които не са от изключителната компетентност на едноличния собственик на капитала и на надзорния съвет.

(4) Отношенията между публичното предприятие и членовете на съвета на директорите, респективно на управителния и надзорния съвет се уреждат с договор за възлагане на управлението.  

Раздел III
Компетентност на органите на дружество с ограничена отговорност

Чл. 23. (1) Общински съвет Перник, като упражняващ правата на едноличния собственик на капитала в публично предприятие - еднолично дружество с ограничена отговорност, взема решение за:

1. изменение и допълване на учредителния акт на дружеството;

2. преобразуване и прекратяване на дружеството;

3. приемане на годишния финансов отчет;

4. разпределяне на печалба и нейното изплащане;

5. намаляване и увеличаване на капитала;

6. избор на управител/и , определяне на възнаграждението му и освобождаването му от отговорност;

7. назначаване на контрольор, ако е предвидено в учредителния акт и определяне на възнаграждението му;

8. предсрочно прекратяване на договорите за възлагане на управление и контрол;

9. предявяване на искове на дружеството срещу управителя или контрольора и за назначаване на представител за водене на процеси срещу тях;

10. откриване или закриване на клонове и участие в други дружества, като одобрява проекта за устав или договор;

11. разпореждане с недвижими имоти и с вещни права върху тях;

12. допълнителна парична вноска;

13. сключване на договори за кредит или заем, за съвместна дейност, за поемане на менителнични задължения;

14. определяне и при необходимост удължаване срока на ликвидацията;

15. назначаване ликвидаторите при прекратяване на дружеството освен в случай на несъстоятелност, както и определяне на тяхното възнаграждение;

16. избор и освобождаване на независимия регистриран одитор, в предвидените от закон случаи;

17. придобиване или разпореждане с дялове или акции - собственост на дружеството, в други дружества, както и за придобиване или разпореждане с дълготрайни активи на дружеството в чужбина;

18. разрешение за кредитиране на трети лица и за даване на обезпечения в полза на трети лица;

19. сключване на съдебна или извънсъдебна спогодба, с която за първи път се признават задължения или се опрощава дълг;

20. разпоредителни сделки с дълготрайни активи и договори за отдаване под наем на недвижими имоти с балансова стойност, която надхвърля 5 на сто от общата балансова стойност на дълготрайните активи към 31 декември на предходната година;

21. сключване на договори за наем за срок над 3 години независимо от балансовата стойност на имота или на дълготрайния актив;

22. учредяване на ипотека и залог на дълготрайни активи на дружеството;

23. съгласие за закупуване на дълготрайни активи над 10 000 лв., включително на лизинг;

24. решаване и на други въпроси, предоставени в негова компетентност от закона или от учредителния акт.

25. По всички други въпроси, за които в Търговския закон е предвидено, че са в компетентността на общото събрание на акционерите.

Чл. 24. (1) Управителят на публично предприятие- еднолично дружество с ограничена отговорност:

1. организира и ръководи дейността на дружеството съобразно закона, учредителния акт на дружеството и решенията на Общински съвет Перник;

2. представлява дружеството;

(2) Отношенията между публичното предприятие и управител/и се уреждат с договор за възлагане на управлението.  
Раздел IV
Изисквания към органите на управление и контрол на публичните предприятия

Чл. 25. (1) Управител или член на колективен орган за управление и контрол на публично предприятие може да бъде български гражданин, гражданин на Европейския съюз или на държава - страна по Споразумението за Европейското икономическо пространство, или на Конфедерация Швейцария, който:

1. има завършена образователно-квалификационна степен "бакалавър" или по-висока;

2. има най-малко 5 години професионален опит ;

3. не е поставен под запрещение;

4. не е осъждан за умишлено престъпление от общ характер;

5. не е лишен от правото да заема съответната длъжност;

6. не е обявен в несъстоятелност като едноличен търговец или неограничено отговорен съдружник в търговско дружество, обявено в несъстоятелност, ако са останали неудовлетворени кредитори;

7. не е бил член на управителен или контролен орган на дружество, съответно кооперация, обявени в несъстоятелност през последните две години преди назначаването, ако са останали неудовлетворени кредитори;

8. не е бил управител, член на управителен или контролен орган на дружество, за което е било установено с влязло в сила наказателно постановление неизпълнение на задължения по създаване и съхранение на определените му нива от запаси по Закона за запасите от нефт и нефтопродукти;

9. не е съпруг или лице във фактическо съжителство, роднина по права линия, по съребрена линия - до четвърта степен включително, и по сватовство - до втора степен включително, на управител или член на колективен орган за управление и контрол на същото публично предприятие;

10. (изм. с решение №460/16.01.2025г. на ОбС) не заема висша публична длъжност по чл. 6, ал. 1, т. 1 - 35 и т. 38 и 39 от Закона за противодействие на корупцията, не е член на политически кабинет и секретар на община;

11. не извършва търговски сделки от свое или от чуждо име;

12. не е съдружник в събирателни, в командитни дружества и в дружества с ограничена отговорност;

13. не е управител или член на изпълнителен или контролен орган на друго публично предприятие;

14. отговаря на други изисквания, предвидени в учредителния акт или устава на дружеството.

(2) Забраните по ал. 1, т. 11-13 се прилагат, когато се извършва дейност, сходна с дейността на дружеството.

(3) Не могат да бъдат управители и изпълнителни членове на съветите на директорите и на управителните съвети лица, които работят по трудово правоотношение или по служебно правоотношение, освен ако страна по трудовото правоотношение е съответното публично предприятие с общинско участие.

 (4) Договорите за управление и за контрол на едноличните търговски дружества с общинско участие в капитала - публични предприятия се сключват за срок не по-дълъг от 3 (три) години.

Чл. 26. (1) Всички членове на органите за управление и контрол на публични предприятия с общинско участие в капитала се избират и назначават след провеждане на конкурс съгласно Правилника за прилагане на Закона за публичните предприятия и Правила, приети от Общински съвет Перник

 (2) В Съвета на директорите и в надзорните съвети на публичните предприятия с общинско участие  независимите членове трябва да са не по-малко от една трета, но не повече от една втора от състава.

(3) Съветите на директорите и надзорните съвети на публичните предприятия, категоризирани като "големи", се състоят най-малко от петима членове. Председателят на съответния съвет трябва да е независим член.

(4) Членовете на управителните съвети в акционерните дружества с двустепенна структура са независими от Община Перник.

Чл. 27. (1) Независимите членове трябва да отговарят на изискванията по чл. 25

(2) Независим член не може да бъде:

1. служител в публичното предприятие;

2. съдружник, респ. акционер в същото публично предприятие;

3. лице, което лично или чрез свързани лица има търговски отношения с публичното предприятие;

4. едноличен търговец, съдружник или акционер в търговско дружество, което има същия или сходен предмет на дейност като публичното дружество;

5. свързано лице с друг член на управителен или контролен орган на публичното предприятие.

(3) Не са независими членове представителите на Община Перник в органите за управление и контрол.

ГЛАВА ПЕТА
ЗАДЪЛЖЕНИЯ НА ПРЕДСТАВИТЕЛИТЕ НА ОБЩИНА ПЕРНИК В ПУБЛИЧНИТЕ ПРЕДПРИЯТИЯ И ТЪРГОВСКИТЕ ДРУЖЕСТВА, В КОИТО ОБЩИНАТА Е СЪДРУЖНИК ИЛИ АКЦИОНЕР

Чл. 28. Общински съвет Перник определя с решение представителите на Община Перник в органите на публичните предприятия и търговските дружества, в които Община Перник е съдружник, респ. акционер.

Чл. 29. Общински съвет Перник може да упълномощи Кмета на Община Перник, Председателя на Общинския съвет, общински съветник или трето лице да представлява общината в Общото събрание на търговско дружество, в което Община Перник е съдружник, респ. акционер.

Чл. 30. (1) Представителите на Община Перник в търговските дружества, в които Община Перник е съдружник или акционер, са длъжни да защитават нейните интереси при осъществяване на дейността на дружествата.

(2)   В случай на умишлено нарушение на интересите на Община Перник от неин представител в търговско дружество, Общински съвет Перник го отстранява и определя нов представител.

Чл. 31. В публични предприятия и търговски дружества, в които Община Перник е съдружник, лицата, упълномощени да я представляват в Общото събрание на съдружниците, вземат предварително писмено съгласие, под формата на решение на Общински съвет Перник при изразяване на становище по следните въпроси:

1. изменяне или допълване на дружествения договор;

2. приемане или изключване на съдружник, даване на съгласие за прехвърляне на дружествен дял на нов член или на друг съдружник;

3. приемане на годишния отчет, разпределяне на печалбата и изплащането на дивидент;

4. избиране на управителя, определяне възнаграждението му и освобождаването му от отговорност;

5. назначаване и освобождаване на регистрирани одитори, когато извършването на одит е задължително в предвидените от закон случаи или е взето решение за извършване на независим финансов одит;

6. намаляване или увеличаване на капитала на дружеството;

7. даване на разрешение за разпоредителни сделки с дълготрайни активи;

8. решение за допълнителни парични вноски;

9. решение за откриване и закриване на клонове и участие в други дружества;

10. решение за предявяване на искове на дружеството срещу управителя или контрольора и назначаване на представител за водене на процеси срещу тях;

11. преобразуване и прекратяване на дружеството;

12. обезпечения в полза на трети лица;

13. сключване на договори за кредитиране на трети лица;

14. учредяване на ипотека и залог върху дълготрайни активи на дружеството.

Чл. 32. В публични предприятия и търговските дружества, в които Община Перник е акционер, лицата, упълномощени да я представляват в Общото събрание на акционерите, вземат предварително писмено съгласие под формата на решение на Общински съвет Перник по следните въпроси:

1. изменение или допълване на устава на дружеството;

2. намаляване или увеличаване на капитала на дружеството;

3. преобразуване и прекратяване на дружеството;

4. одобряване на годишния финансов отчет след заверка на назначения независим одитор, разпределяне на печалбата, за попълване на фонд "Резервен" и изплащане на дивидент;

5. избиране и освобождаване членовете на съвета на директорите, съответно на надзорния съвет, и определяне възнаграждението на членовете на надзорния съвет, съответно на членовете на съвета на директорите, на които няма да бъде възложено управлението;

6. освобождаване от отговорност членовете на надзорния съвет, на управителния съвет и на съвета на директорите;

7. назначаване и освобождаване на регистрирани одитори, когато извършването на одит е задължително в предвидените от закон случаи или е взето решение за извършване на независим финансов одит;

8. назначаване на ликвидатори при прекратяване на дружеството, освен в случай на несъстоятелност; удължаване на определения срок на ликвидацията; определяне на възнаграждението на ликвидаторите;

9. обезпечения в полза на трети лица;

10. сключване на договори за кредитиране на трети лица;

11. даване на разрешение за разпоредителни сделки с дълготрайни активи;

12. учредяване на ипотека и залог върху дълготрайни активи на дружеството.

ГЛАВА ШЕСТА
ДОГОВОРИ ЗА ВЪЗЛАГАНЕ НА УПРАВЛЕНИЕТО И  КОПНТРОЛ.ОПРЕДЕЛЯНЕ НА ВЪЗНАГРАЖДЕНИЕТО НА ЧЛЕНОВЕТЕ НА УПРАВИТЕЛНИ И КОНТРОЛНИ ОРГАНИ НА ПУБЛИЧНИ ПРЕДПРИЯТИЯ

Раздел I
Възлагане на управлението

Чл. 33. (1) В договора за управление или за контрол се определят:

1. правата и задълженията на страните;

2. размерът на възнаграждението и начинът на плащането му;

3. отговорността на страните при неизпълнение на договора;

4. видът и размерът на гаранцията, която членовете на съвета на директорите, съответно на надзорния и на управителния съвет на публично предприятие с общинско участие- еднолично акционерно дружество, дават за своето управление;

5. основанията за прекратяване на договора.

(2) Договорът по ал. 1 се сключва за срок не по-дълъг от 3 години, по образец, приет от Общински съвет, Перник. 

(3) Гаранцията по ал. 1, т. 4 се връща след прекратяването на договора и след решение на Общински съвет Перник за освобождаване от отговорност. Когато гаранцията е била внесена в пари, на връщане подлежат и лихвите върху внесената сума.

(4) Органите на управление и контрол на публичните предприятия - еднолични търговски дружества имат право да ползват 30 (тридесет) платени неприсъствени дни в рамките на една календарна година, извън празничните и почивни дни. Неизползваните платени неприсъствени дни не могат да бъдат прехвърляни в следваща година, както и не могат да бъдат финансово компенсирани или обезщетявани при прекратяване на договора за управление.

(5) При публични предприятия - еднолични акционерни дружества с двустепенна система на управление, договорът с член на надзорния съвет се сключва от името на дружеството чрез кмета на община Перник.

(6) При публични предприятия - еднолични акционерни дружества с двустепенна система на управление, договорът за възлагане на управлението с член на управителния съвет се сключва от името на дружеството чрез председателя на надзорния съвет или чрез упълномощен от него член

(7) При публични предприятия - еднолични акционерни дружества с едностепенна система на управление договорът за възлагане на управлението с изпълнителния член на съвета на директорите се сключва чрез председателя на съвета на директорите.

(8)При публични предприятия - еднолични акционерни дружества с едностепенна система на управление договорите за възлагане на управлението с членове на съвета на директорите, които не са изпълнителни членове, се сключват от името на дружеството чрез кмета на община Перник.

(9) При публични предприятия - еднолични  дружества с ограничена отговорност договорите за възлагане на управлението с управител на дружеството се сключват от името на дружеството чрез кмета на община Перник.

(10) Договорите за възлагане на контрол се сключват от името на дружеството чрез органа, който представлява дружеството.

(11) Общински съвет Перник приема образци на договорите за възлагане на управление и контрол, по които тези договори  да бъдат сключвани.

(12)  Общински съвет Перник  възлага на  Кмета на Община Перник  упражняването  на контрол относно изпълнение на задълженията на органите за управление и на органите за  контрол по тези договори.

Чл. 34. (1) Договорът за управление и контрол на управител или на член на колективен орган за управление и контрол на публично предприятие се прекратява предсрочно:

1. при смърт или поставяне под запрещение;

2. писмено предизвестие за освобождаване, направено най-малко 3 месеца преди датата на освобождаване;

3. по взаимно съгласие;

4. с решение на Общински съвет Перник;

5. при преобразуване, приватизация или прекратяване на едноличното търговско дружество с общинско участие в капитала - публично предприятие;

6. при влизане в сила на присъда за извършено умишлено престъпление от общ характер;

7. при възникнало обстоятелства, обуславящо забрана или ограничение за лицето за изпълнение на съответните функции, съгласно чл. 24 или чл. 26;

8. поради фактическа невъзможност на лицето да изпълнява задълженията си, продължила повече от 60 дни;

9. тежко нарушение или системно неизпълнение на служебните задължения;

10. при други условия, посочени в договора;

11. (изм. с решение №460/16.01.2025г. на ОбС) влизане в сила на акт, с който е установен конфликт на интереси по Закона за противодействие на корупцията .

 (2) Освен в случаите по ал. 1, договорът може да се прекрати предсрочно и при освобождаване от длъжност поради неизпълнение на заложените показатели в одобрената бизнес програма.

(3) В случай на предсрочно прекратяване на договор за възлагане на управлението и контрола на публично предприятие с общинско участие в капитала с член на негов едноличен или колективен орган на управление и контрол Общински съвет Перник може временно, до провеждането на конкурс, но за срок не по-дълъг от 6 (шест) месеца, да избере нов член и без предхождаща избора конкурсна процедура.

Чл. 35. (1) При вземане на решение за прекратяване на публично предприятие -еднолично търговско дружество с общинско участие в капитала, Общински съвет Перник назначава ликвидатори, като Кметът на Община Перник сключва договор с тях.

(2) Ликвидаторите следва да отговарят на изискванията по чл. 27, ал. 1 и 2.

(3) В договора с ликвидаторите се определят:
 1. правата и задълженията на страните;

2. размерът на възнаграждението и начинът на плащането му;

3. отговорността на страните при неизпълнение на договора;

4. срокът за приключване на работата.

(4) В производството по ликвидация, ликвидаторите представят писмен отчет за резултатите от дейността си до края на месеца, следващ всяко тримесечие,  на  Общински съвет Перник, на Заместник- кметовете на Община Перник, в чието направление попада дейността на дружеството в ликвидация,  както и на отдел   „Бюджет и финанси” на Община Перник.
 (5) Договорите с ликвидаторите се прекратяват:

1. С изтичане срока на договора;

2. С приключване на производството по ликвидация и заличаване на дружеството поради ликвидация,

(6) Договорите с ликвидаторите се прекратяват и в следните случаи:

 1. по реда на чл. 34, ал. 1,т. 1-4, 6, 8-11;

2. при настъпване на обстоятелство, обуславящо забрана или ограничение за изпълнение на техните функции.

Раздел II
Определяне възнаграждението на членовете на изпълнителните и контролните органи в едноличните търговски дружества с общинско участие в капитала

Чл. 36. (1) Възнагражденията на членовете на изпълнителните и контролните органи на едноличните търговски дружества с общинско участие в капитала се определят в зависимост от стойността на дълготрайните активи, приходите от оперативна дейност, средносписъчния брой на персонала по трудови договори, коефициент на финансова автономност, коефициент на ефективност на приходите от оперативната дейност, коефициент за бърза ликвидност и счетоводен финансов резултат.

(2) Месечните възнаграждения на членовете на изпълнителните и контролните органи на едноличните търговски дружества с общинско участие в капитала, се определят чрез бална оценка, образувана въз основа на резултати по показатели и критерии по чл.56, ал.2 от Правилника за прилагане на Закона за публичните предприятия.  

(3)   Членовете на съветите на директорите, на надзорните и управителните съвети на едноличните акционерни дружества, получават възнаграждение, определено при стойност на една бална единица в размер 50 на сто от минималната месечна работна заплата, установена за страната за съответния месец. 
(4)  Изпълнителните членове и членовете на управителните съвети, овластени да представляват предприятието, освен възнаграждението по ал. 3 получават и възнаграждение, определено при стойност на една бална единица, равна на минималната месечна работна заплата, установена за страната за съответния месец.

 (5)  Управителите на общинските публични предприятия – дружества с ограничена отговорност, получават възнаграждение, определено при стойност на една бална единица, равна на минималната месечна работна заплата, установена за страната за съответния месец, а контрольорите на тези предприятия – при стойност на една бална единица в размер 40 на сто от минималната месечна работна заплата за страната, установена за съответния месец.

 (6) Възнагражденията на членовете на изпълнителните/ управителните  и контролните органи се изчисляват месечно според посочения в договора размер и начин на определяне и заплащане на възнаграждението, съобразени с изискванията на тази наредба и чл.56 от Правилника за прилагане на закона за публичните предприятия.
 (7) Средствата за изплащане на възнагражденията са за сметка на разходите на дружеството.

(8) Членовете на съветите на директорите, които са изпълнителни членове на едноличните акционерни дружества и управителите на едноличните дружества с ограничена отговорност имат право да разходват средства на дружеството за представителни цели в размер до 0,02% от реализираните приходи, но не повече от 1000 лв. годишно, само при постигнат положителен финансов резултат.

(9) Информация за изплатените  възнаграждения се предоставя на  Общински съвет Перник,  на Заместник- кметовете на Община Перник, в чието направление попада дейността на дружеството,  както и на отдел   „Бюджет и финанси” на Община  Перник, заедно с тримесечните отчети в срок до края на месеца, следващ отчетното тримесечие.

ГЛАВА СЕДМА
ПУБЛИЧНО ОПОВЕСТЯВАНЕ И ОДИТ

Чл. 37. (1) Органите на управление и контрол на публичните предприятия оповестяват тримесечни и годишни финансови отчети, анализи и доклади за дейността по чл. 29 от Закона за публичните предприятия в съответствие със Закона за счетоводството и приложимите счетоводни стандарти.

(2) Тримесечното отчитане включва:

1. междинни финансови отчети, съдържащи счетоводен баланс, отчет за приходите и разходите, отчет за собствения капитал, отчет за паричните потоци и приложенията към тях;

2. междинен анализ на дейността, включващ и анализ на изпълнението на финансовите и нефинансовите цели.

(3) Годишното отчитане включва:

1. годишни финансови отчети (счетоводен баланс, отчет за приходите и разходите, отчет за собствения капитал, отчет за паричните потоци и приложенията към тях);

2. годишен доклад за дейността и анализ на изпълнението на финансовите и нефинансовите цели;

3. доклад на регистриран одитор в предвидените от закон случаи или е взето решение за извършване на независим финансов одит;

4. нефинансова декларация по чл. 48 от Закона за счетоводството, както и отчети за оценка на риска, човешките ресурси и трудовите отношения, устойчивостта, въздействието върху околната среда, сделките между свързани лица и отчет за членовете на управителните и контролни органи, включително отчет за тяхното възнаграждение, отчет за изпълнение на възложените задължения за извършване на обществени услуги и на целите на публичната политика;

5. декларация за корпоративното управление съгласно чл. 100н, ал. 7, т. 1 от Закона за публичното предлагане на ценни книжа - за предприятията, категоризирани като "големи" и предприятия, на които са възложени задължения за извършване на обществени услуги и/или цели на публичната политика;

6. аналитична отчетност на приходите и разходите на предприятието за изпълнение на възложените му задължения за извършване на обществена услуга или за изпълнение на цели на публичната политика;

7. доклад и въпросник за самооценка на състоянието на системите за финансово управление и контрол, изготвени съгласно Закона за финансово управление и контрол в публичния сектор;

8. друга изискуема информация.

(4) Публичните предприятия, изготвящи консолидирани финансови отчети ги представят заедно със съответните доклади.

(5) Оповестяването на информацията по ал. 1-4 се извършва на електронната страница на Община Перник.

Чл. 38. (1) Общински съвет Перник приема Правила за избор на регистриран одитор за заверка на годишни/ консолидирани финансови отчети на общинските публични предприятия.

(2) Не може да бъде назначен за регистриран одитор лице, което е извършвал финансов одит на едно и също публично предприятие в продължение на 4 поредни години.

Чл. 39. (1) Публичните предприятия с общинско участие в капитала следва да разработят своя политика за оповестяване на информация, която включва:

1. списък от информация, която подлежи на публично оповестяване;

2. списък с информация, която не подлежи на разкриване като информация, съдържаща търговска тайна, лични данни др.;

3. срокове за публикуване на информацията;

4. процедури за осигуряване на качеството на информацията;

5. процедури за оценка на съответствието на информацията, която трябва да бъде оповестена с изискванията на нормативните актове;

6. процедурата и честотата на проверка и актуализиране на разкритата информация;

7. лицата, отговорни за публикуване на информация в капиталовото дружество.

(2) За дружества, които са част от група (холдинг), може да се разработи единна политика за оповестяване на информация.

(3) Органът за управление и контрол е отговорен за изпълнението на задължението за разкриване на информация за предприятието, но специфичните задължение за разкриването на информация могат да бъдат делегирани на структурни звена и длъжностни лица на дружеството.

Чл. 40. (1) Публични предприятия с общинско участие в капитала, категоризирани като "големи" на своята интернет страница публикуват най-малко следната информация:

1. устав/дружествен договор/учредителен акт;

2. информация за съветите на предприятието, ако има такива;

3. финансови и оперативни резултати на предприятието, включително, когато е уместно -разходите и споразуменията за финансиране, свързани с целите на публичната политика;

4. всяка финансова помощ, включително гаранции, получени от Община Перник;

5. всички сделки със Община Перник и други свързани лица;

6. квалификация на членовете на органите за управление и контрол, реда, по който са назначени, както и техните възнаграждения.

(2) В зависимост от избраната политика за оповестяване на информация публичните предприятия могат да публикуват на своята интернет страница:

1. информация по екологични въпроси, като използването на природните ресурси от предприятието, потреблението на енергия, количеството на генерираните емисии, риска от аварии;

2. информация по социални въпроси, като например участие на предприятието в решаването на социални проблеми, корпоративна социална отговорност;

3. въпроси, поставени от предприятието за обществени консултации, като строителни проекти и др.;

4. информация за потребителите и правата на потребителите;

5. информация, свързана със служителите, като брой, права, работна среда, система за мотивация;

6. информация относно зачитането на правата на човека, като например мерките, предприети от предприятието в областта на равенството и недискриминацията;

7. информация относно въпроси, свързани с борбата с корупцията, като режим за подаване на сигнали в предприятието и способността на служителите му да се обръщат директно към одитните или контролните органи;

8. информация за юридически лица с нестопанска цел, както и за международни организации, на които предприятието е основател или член;

9. информация за контакт със служителя на предприятието, отговорен за публикуването на информацията на официалната му интернет страница;

10. друга подходяща информация.

ГЛАВА ОСМА
Регистър на публичните предприятия - еднолични търговски дружества с общинско участие в капитала

Чл. 41. Община Перник води публичен електронен регистър на еднолични търговски дружества-публични предприятия и на търговски дружества, в които общината е акционер или съдружник. Регистърът е достъпен чрез електронната страница на Общински съвет Перник и на електронната страница на Община Перник.

Чл. 42. В регистъра за търговските дружества с общинско участие в капитала се вписват:

1. наименование на търговското дружество;

2. данните за търговската регистрация на търговското дружество, в това число за преобразуването и прекратяването му;

3. размерът на общинското участие в капитала на търговското дружество;

4. лицата, които представляват общината в органите за управление и контрол на търговското дружество;

5. възнаграждението на лицата, които представляват общината в органите за управление и контрол на търговското дружество.

Чл. 43. Вписването в регистъра се извършва от определени със заповед на кмета на Община Перник длъжностни лица. Възникналите промени по предходния член се отразяват в срок не по-дълъг от 1 (един) месец от вписване на съответните обстоятелства в търговския регистър към Агенцията по вписванията.

Чл. 44. Регистърът се съставлява, води и съхранява по реда, определен в Наредба № 8 за утвърждаване на образците на актове за общинска собственост, на досие на имот -общинска собственост, и на регистрите, предвидени в  Закона за общинската собственост, и за определяне реда за съставянето, воденето и съхраняването им.

Чл. 45. Органите на управление на публични предприятия - еднолични търговски дружества с общинско участие в капитала и лицата, упълномощени да представляват Община Перник в търговските дружества, в които е акционер или съдружник изпращат на длъжностното лице, водещо регистъра, заверени преписи от актовете, удостоверяващи обстоятелства, подлежащи на вписване.
ДОПЪЛНИТЕЛНИ РАЗПОРЕДБИ

§ 1. По смисъла на настоящата Наредба:

1.  "Публични предприятия" са:

а. търговските дружества с над 50 на сто общинско участие в капитала или в които община Перник по друг начин упражнява доминиращо влияние;
б. дъщерните дружества на търговските дружества по т. 1, ако чрез тях община Перник контролира повече от 50 на сто от дяловете/акциите с право на глас или по друг начин упражнява доминиращо влияние.
2. "Доминиращо влияние" се предполага в случаите, в които община Перник  пряко или непряко притежава повече от 50 на сто от записания капитал на предприятието, контролира мнозинството от гласовете, свързани с акциите/дяловете, емитирани от предприятието, или може да назначи повече от половината от членовете на управителния или надзорния орган на предприятието.
3.  "Професионален опит" е:
а. не по-малко от 5 години опит в определена професия, на ръководна или контролна длъжност;
б. международно признат изследователски опит;
в. не по-малко от 5 години консултантски опит, с оглед предмета на дейност на конкретното публично предприятие;
г. не по-малко от 5 години опит при упражняването на свободна професия;
д. не по-малко от 5 години друг подходящ опит, с оглед предмета на дейност на конкретното публично предприятие.
4.  "Обществени услуги" са образователни, здравни, водоснабдителни, канализационни, топлоснабдителни, електроснабдителни, газоснабдителни, телекомуникационни, пощенски или други подобни услуги, предоставени за задоволяване на обществени потребности.
5.  "Финансови цели" са цели на публичното предприятие, свързани с финансовата му дейност, включително рентабилност, структура на капитала, оборот, печалба и дивиденти и др.
6.  "Нефинансови цели" са цели на публичното предприятие, които произтичат от общата стратегическа цел, определена за публичното предприятие, и от нормативни актове и документи за планиране на политиката и са свързани с осъществяване на функциите, определени за публичното предприятие.
7.  "Политиката за участието на общината в публичните предприятия" е рамков документ, който има за цел да определи общите цели и приоритетите, които община Перник си поставя като собственик в публичните предприятия.
8.  "Очаквани резултати" представляват предварително заложени в Политиката за участие на община Перник  в публичните предприятия показатели, които позволяват да се измери степента на постигане на всяка от целите.
ПРЕХОДНИ И ЗАКЛЮЧИТЕЛНИ РАЗПОРЕДБИ
§1. Тази наредба се приема на основание чл. 51а, ал. 4 и чл. 54а от Закона за общинската собственост и отменя Наредбата за реда и условията за упражняване правата на собственост на община  Перник в търговски дружества с общинско участие в капитала (Приета с решение № 86/2004 г., с протокол № 8/17.06.2004 год. и решение № 94/ 2004г., с протокол № 9/01.07.2004г. на Общински съвет – Перник).

§2. Учредителните актове на публични предприятия- общинските еднолични търговски дружества, които противоречат на настоящата наредба,  се привеждат в съответствие с тази наредба  не по- късно от 6 месеца от влизането й в сила. 

§3. Съгласно чл.26 от Наредбата, с  решението за приемането й,  Общински съвет Перник приема и Правила за провеждане на конкурси за членове на органи за управление и контрол на общинските публични предприятия. 

§4. Съгласно чл. 38 ал.1 от Наредбата, с  решението за приемането й,  Общински съвет Перник приема и Правила за избор на регистриран одитор за заверка на годишни/ консолидирани финансови отчети на общинските публични предприятия.

§5. Настоящата наредба влиза в сила в сила от датата на обнародването й в поне един местен ежедневник.

§6. (нов, приет с решение №666/28.10.2021г. на ОбС) Отлага влизането в сила на разпоредбите на Раздел Втори «Определяне възнаграждението на членовете на изпълнителните и контролни органи в едноличните търговски дружества с общинско участие в капитала» до 31.03.2022г.

§7. (нов, приет с решени №666/28.10.2021г.,ОбС)  Наредбата за изменение и допълнение на Наредба № 11  за реда за учредяване и упражняване правата на Община Перник в публични предприятия и търговски дружества с общинско участие в капитала, приета с Решение № 666, Протокол № 12 от 28.10.2021г. влиза в сила от деня на приемането й.
§8. (нов, приет с решение №460/16.01.2025г. на ОбС) Наредбата за изменение и допълнение на Наредба № 11  за реда за учредяване и упражняване правата на Община Перник в публични предприятия и търговски дружества с общинско участие в капитала, приета с Решение № 460, Протокол № 1 от 16.01.2025г. влиза в сила от деня на приемането й.

ПРЕДСЕДАТЕЛ
НА ОБЩИНСКИ СЪВЕТ ПЕРНИК:
Наредба за изменение и допълнение на НАРЕДБА № 11 за реда за учредяване и упражняване правата на Община Перник в публични предприятия и търговки дружества с общинско участие в капитала
 (Приета с решение № 666 от 28.10.2021г. на Общински съвет Перник)

§6.  Отлага влизането в сила на разпоредбите на Раздел Втори «Определяне възнаграждението на членовете на изпълнителните и контролни органи в едноличните търговски дружества с общинско участие в капитала» до 31.03.2022г.

§7. Наредбата за изменение и допълнение на Наредба № 11  за реда за учредяване и упражняване правата на Община Перник в публични предприятия и търговски дружества с общинско участие в капитала, приета с Решение № 666, Протокол № 12 от 28.10.2021г. влиза в сила от деня на приемането й.
ПРЕДСЕДАТЕЛ:
 /Д. КОЛЕВ/
Наредба за изменение и допълнение на НАРЕДБА № 11 за реда за учредяване и упражняване правата на Община Перник в публични предприятия и търговки дружества с общинско участие в капитала
 (Приета с решение № 460 от 16.01.2025г. на Общински съвет Перник)

§1. В Глава четвърта – Права на органите на публичните предприятия-еднолични търговски дружества,  раздел IV, чл.25 т.10   думите "чл. 6, ал. 1, т. 1 - 38 и 41 - 45 от Закона за противодействие на корупцията и за отнемане на незаконно придобитото имущество” се заменят с "чл. 6, ал. 1, т. 1 - 35 и т. 38 и 39 от Закона за противодействие на корупцията".

§2. В Глава шеста - Договори за възлагане на управлението и контрол. Определяне на възнаграждението на членовете на управителни и контролни органи на публични предприятия, Раздел I - Възлагане на управлението, в чл.34, ал.1, т.11 думите "Закона за противодействие на корупцията и за отнемане на незаконно придобитото имущество” се заменят със "Закона за противодействие на корупцията" 

§3.   Наредбата за изменение и допълнение на Наредба № 11  за реда за учредяване и упражняване правата на Община Перник в публични предприятия и търговски дружества с общинско участие в капитала, приета с Решение № 460, Протокол № 1 от 16.01.2025г. влиза в сила от деня на приемането й.

ПРЕДСЕДАТЕЛ:








/Д.ЗАХАРИЕВ/

